Lenings skiet op - maar swak skuld ook | Netwerk24
Deur Elvira Wood 01 April 2020 15:10
Suid-Afrikaners leen al hoe meer geld, maar hulle sukkel dan om die paaiemente vir dié lenings en ander kredietgeriewe by te bring.
Suid-Afrikaners maak al hoe meer skuld, én sukkel dan om dit terug te betaal. Foto: Pixabay
En dit is nog voordat die uitwerking van die Covid-19-pandemie in berekening gebring word.
Dit is luidens die kredietburo TransUnion se nuutste verslag oor verbruikerskrediet wat Woensdag uitgereik is.
Die syfers daarin is vir die vierde kwartaal van 2019.
"Uitstaande saldo's het in die afgelope kwartale geleidelik opgebou, met 'n opvallende opwaartse trajek sedert die eerste kwartaal van 2019," sê Carmen Williams, TransUnion se navorsingshoof.
"Met twee opeenvolgende kwartale van negatiewe groei in die bruto binnelandse produk, wat die begin van 'n tegniese resessie beteken het, kom verbruikers toenemend voor uitdagende ekonomiese toestande te staan, en dit sal waarskynlik die behoefte aan verdere krediet aandryf," meen Williams.
Luidens TransUnion se verslag het die aantal persoonlike lenings wat by banke aangegaan is, met 30,5% gestyg. Dit is teenoor 'n jaar tevore.
Dit is ook die vierde kwartaal agtereenvolgens dat daar groei van meer as 30% is in die aantal persoonlike lenings wat by banke aangegaan is. Luidens TransUnion blyk Suid-Afrikaners meer geneë te wees om 'n persoonlike lening aan te gaan as wat hulle 'n kredietkaartrekening vir skuld wil oopmaak.
Net sowat 1,8% meer nuwe kredietkaartrekeninge is gedurende die kwartaal oopgemaak teenoor 'n jaar tevore.
Die toenemende gewildheid van persoonlike lenings wat deur ander finansiëlediensteverskaffers gebied word, kan ook in die syfers gesien word.
Daar is 8,1% meer nuwe lenings by dié verskaffers aangegaan as 'n jaar tevore.
Suid-Afrikaners maak ook nie net meer nuwe kredietgeriewe oop nie, die bedrae wat hulle leen of krediet voor kry, styg ook.
In die algemeen skuld Suid-Afrikaners volgens TransUnion nou sowat R1 950 miljard. Dit sluit motorfinansiering en huislenings in. Dit is 'n styging van 9,1% teenoor 'n jaar tevore.
Waar die groot probleem inkom, is dat in al die afdelings, buiten dié vir persoonlike lenings by banke, wys die syfers dat Suid-Afrikaners sukkel om hul skuld betyds te betaal.
Daar is steeds 26,1% gevalle waar mense laat of glad nie betaal aan die persoonlike lenings wat hulle uitgeneem het nie, maar dit is 490 basispunte laer teenoor die 31% van 'n jaar gelede, lui die verslag.
"Laat betalings van uitstaande bedrae op kredietkaarte het vir die derde agtereenvolgende kwartaal toegeneem."
Williams sê gegewe die onlangse gebeure wat betref die Covid-19-pandemie, verwag hulle dat Suid-Afrikaners in 2020 onder beduidend groter druk gaan wees rakende die hoeveelheid krediet wat hulle gaan nodig hê om kop bo water te hou, én in hul vermoë om die terugbetalings te kan bybring.